戲賦墨畫梅花
作者：李綱
朝代：宋

paragraphs: 道人畫手真三昩，力挽春風與遊戲。
露枝煙蘂忽嫣然，自得工夫畦徑外。
由來黑白無定姿，濃淡間錯相參差。
炯如落月耿寒影，翳若宿霧含疏枝。
羣芳種種徒繁縟，脫略丹青尤拔俗。
妙質聊資陳氏煤，幽姿好伴文生竹。
世呼墨竹爲墨君，此花宜稱墨夫人。
鉛華不御有餘態，世間顔色皆非真。
年來妙觀齊空色，天花時露真消息。
試煩幻出數千枝，不費梁谿一丸墨。